Goeie nuus vir SA, sê Kriegler oor NVG-besluit | Netwerk24
08 Februarie 2020 20:04
Die besluit van die nasionale vervolgingsgesag (NVG) om die klagte teen drie voormalige werknemers van die Suid-Afrikaanse Inkomstediens (SAID) terug te trek, is goeie nuus vir die land en die reg, sê die organisasie Freedom Under Law.
Ivan Pillay, Andries Janse van Rensburg en Johann van Loggerenberg is daarvan beskuldig dat hulle 'n sogenaamde rogue-eenheid in die SAID bedryf het.
Die NVG het die aankondiging daaroor Vrydagaand in 'n verklaring gedoen.
Regter Johan Kriegler, voorsitter van die Freedom Under Law, het adv. Shamila Batohi, direkteur-generaal van die NVG, se besluit Saterdag in 'n verklaring verwelkom.
Kriegler sê dit is goed dat Pillay en sy medebeskuldigdes se naam in ere herstel is.
Hy meen die besluit is slegte nuus vir die molle van Tom Moyane, voormalige hoof van die SAID, wat nog daar skuil asook hul bondgenoot, die openbare beskermer.
Kriegler sê die NVG-verklaring is nugter en eerlik en bevat insiggewende besonderhede. Die styl en toon staan skerp in kontras met verklarings van Batohi se voorganger.
Kriegler hoop die mense in die NVG wat die vals klagte teen die drie mans begin en aangeblaas het, word vinnig geïdentifiseer en dat daar gou met hulle 'n plan gemaak sal word.